Lukes Landspeeder får Lego Collectors Series-makeover

Lego har den herlige vane at fejre May the 4th, den officielle Star Wars-dag, med et nyt Star Wars-sæt. Således også i år, hvor Lukes Landspeeder X-34 bliver en del af Collectors Series. Serien er garant for, at det er endog utroligt detaljerede byggesæt – og normalt er de også prissat derefter. Altså nærmest ubetalelige. Men her kan selv undertegnet være med; den koster nemlig “bare” 1.599 kroner.

Der medfølger to Lego-figurer, nemlig Luke Skywalker og C-3PO. Sidstnævnte i en helt ny udgave, så samlere må til tegnebogen. Det ser i øvrigt ud til, at Lukes Landspeeder er konstrueret i et størrelsesforhold, der passer nogenlunde til figurerne.

Sættet består af 1.890 dele og færdigbygget er den 49 centimeter lang. Den leveres, naturligvis, med en plade hvor man kan læse tekniske specifikationer om Landspeeder X-34.

Landspeeder-byggesættet er skabt af Lego-designeren César Carvalhosa Soares.

“Det har været et fantastisk eventyr at skabe Luke Skywalkers Landspeeder i Legoklodser. Det er sådan et ikonisk køretøj i Star Wars-sagaen. Vi har sikret, at ingen detaljer er blevet glemt og har endda inkluderet nogle af ridserne. Det er den perfekte tilføjelse til UCS-kollektionen,” siger César.

Den specielle Ultimate Collectors Series af Star Wars-sæt har tidligere favnet Tusindårsfalken, A-Wing og AT-AT. Sættene produceres i et begrænset antal, hvorfor de ofte ender som samlerobjekter, der kan være mange penge værd brugt. Hvis man da ellers kan modstå fristelsen og lade være at åbne for æsken.

Lukes Landspeeder kan købes fra Legos hjemmeside fra den 4. maj. Prisen er som sagt 1.599 kroner.

Lukes Landspeeder får Lego Collectors Series-makeover