Lego lancerer eksklusiv AT-ST til samlere

Er du vild med Star Wars og elsker du at nørkle med detaljerede samlermodeller? Så er der godt nyt fra Lego. Den danske klods-gigant har netop løftet sløret for den næste tilføjelse til deres prestigefyldte Ultimate Collector Series (UCS) – en imponerende model af den ikoniske AT-ST Walker.

Den såkaldte “høne” fra Star Wars-universet er måske ikke den største maskine på slagmarken, men den nye UCS-version fra Lego gør indtryk. Sættet består af hele 1.513 dele og måler over 37 centimeter i højden, hvilket gør det til en markant udstillingsmodel i enhver Star Wars-samling.

Ifølge Lego er modellen spækket med autentiske detaljer fra den klassiske All Terrain Scout Transport, der især huskes fra de legendariske kampscener på Endors skovklædte måne. Her kan man blandt andet åbne toplugen og kigge ind i det minutiøst genskabte cockpit, som har plads til to minifigurer. Selve “hovedet” på AT-ST’en kan drejes, og de karakteristiske laserkanoner kan justeres, så du kan tilpasse din udstilling, som du vil.

Som prikken over i’et medfølger en eksklusiv minifigur af en AT-ST-fører med Imperiets våbenskjold trykt på armene – en detalje, der uden tvivl vil få samlerhjerter til at slå lidt hurtigere. Derudover leveres modellen med en elegant faktaplade, så den kan få en prominent plads på hylden.

Kan blive penge værd …

Lego beskriver sættet som en “berigende og kreativ udfordring”, målrettet voksne fans, samlere og byggeentusiaster, der elsker at fordybe sig i komplekse konstruktioner. Den specielle Ultimate Collectors Series af Star Wars-sæt har tidligere favnet Tusindårsfalken, A-Wing og AT-AT. Sættene produceres i et begrænset antal, hvorfor de ofte ender som samlerobjekter, der kan være mange penge værd brugt. Hvis man da ellers kan modstå fristelsen og lade være at åbne for æsken.

AT-ST Walker-sættet (75417) bliver officielt sat til salg den 1. august, hvor det lander sammen med en række andre Lego-nyheder. Prisen er på 1.549,95 kroner og sætte kan forudbestilles nu.

Er du klar til at føre Imperiets tropper ind i stuen?

LÆS MERE: Anmeldelse: LEGO Slave 1 – 20th Anniversary Edition 75243.

Lego lancerer eksklusiv AT-ST til samlere